Else Theill Sørensen (KF), 2002-05-27:
Der er så dejligt ude på landet, der er så dejligt ude i landet, og sådan skal det også blive ved med at være.
I Det Konservative Folkeparti mener vi, at befolkningen skal sikres gode og lige levevilkår, uanset hvor i landet man bor, og det betyder bl.a., at der overalt i landet skal være en god offentlig service i form af skoler, plejehjem, sygehuse, politi, retsvæsen og meget mere, og at der samtidig skal være gode rammer og gode muligheder for det lokale erhvervsliv.
Den første forudsætning er, at der er politisk vilje til at yde den gode offentlige service, og den anden er - og den er mindst lige så vigtig - at de rette økonomiske vilkår er til stede.
Jeg tror ikke, det kommer bag på nogen, at vi i Det Konservative Folkeparti har den overbevisning, at de økonomiske forudsætninger for velstand og velfærd er et dygtigt og stærkt privat erhvervsliv.
Det er aktiviteterne og indtjeningen i det private erhvervsliv, vi alle sammen skal leve af.
Det Konservative Folkeparti ønsker, at der er stor erhvervsaktivitet og mange gode private arbejdspladser i alle dele af landet.
Regeringens konkurrenceevnepakke er et godt bidrag til at skabe bedre vilkår for erhvervslivet, og vi skal videre i samme retning.
Det er også vigtigt, som vi talte om i en debat forleden, at man ser på fordelingen af de statslige og for den sags skyld også de amtslige arbejdspladser inden for de enkelte amter.
Det gøres bare ikke lige kun med ord at fordele de amtslige arbejdspladser på den rigtige måde.
Noget af det, der er af rigtig stor betydning for levevilkårene og erhvervslivet i et område, er infrastrukturen: gode veje, jernbaneforbindelser, den øvrige kollektive trafik og den del af infrastrukturen, som består af bredbåndsnet osv. - altså alt, hvad der handler om kontakt til og med omverdenen
Jeg bor og er valgt i et område, hvor der er langt til en motorvej.
De, der bor der, hvor motorvejene ligger tættere, kan måske ikke rigtig forstå, at det betyder så meget, men det gør det rent faktisk.
Når man kører fra Thisted eller Skive til København, er det første lange stykke, indtil man kommer til Vejle, ganske trættende.
Derfor er jeg meget glad for det stykke motorvej mellem Herning og Brande, der nu er truffet beslutning om, for det vil være til gavn og glæde også for mange i Viborg Amt.
Den kollektive trafik, som mange så tit taler om, er selvfølgelig vigtig, også for yderområderne.
Men uanset hvor meget man styrker den kollektive trafik, kan den ikke få samme betydning i Vestjylland, som den har i Storkøbenhavn, for vi bor simpelt hen for spredt.
Derfor er og bliver privatbilismen et must for alle os, der bor i yderområderne, og derfor er privatbilen en vigtig ting for folk, der bor i de tyndtbefolkede områder.
Jeg vil slutte med at fremhæve, at der måske især i de svagtstillede områder er en masse ressourcer, som bare venter på at blive udnyttet.
Det, vi herfra kan bidrage med, skal være hjælp til selvhjælp.
Der skal skabes gode rammer og gode vilkår, og så er jeg sikker på, at lokalbefolkningen selv kan fylde dem ud og selv kan løfte opgaver og ansvar.
Så skal jeg for god ordens skyld meddele, at Det Konservative Folkeparti naturligvis kan stemme for den vedtagelse, jeg selv har været med til at fremsætte forslag til, og at vi ikke kan stemme for den anden.